|  |
| --- |
| PATVIRTINTA |
| Klaipėdos miesto savivaldybės |
| tarybos 2016 m. kovo 10 d. |
| sprendimu Nr. T1-74 |

**klaipėdos KARALIENĖS LUIZĖS jaunimo centro NUOSTATAI**

**I SKYRIUS**

**BENDROSIOS NUOSTATOS**

* 1. Klaipėdos karalienės Luizės jaunimo centro nuostatai (toliau – nuostatai) reglamentuoja Klaipėdos karalienės Luizės jaunimo centro (toliau – Centras) teisinę formą, priklausomybę, savininką, savininko teises ir pareigas įgyvendinančią instituciją, buveinę, grupę, tipą, pagrindinę paskirtį, kitas paskirtis, mokymo kalbą ir formas, vykdomas programas, veiklos teisinį pagrindą, sritį, rūšis, tikslą, uždavinius, funkcijas, Centro teises ir pareigas, veiklos organizavimą ir valdymą, savivaldą, darbuotojų priėmimą į darbą, jų darbo apmokėjimo tvarką ir atestaciją, lėšas, jų naudojimo tvarką ir finansinės veiklos kontrolę, veiklos priežiūrą, reorganizavimo, likvidavimo ar pertvarkymo tvarką.
  2. Centro oficialusis pavadinimas – Klaipėdos karalienės Luizės jaunimo centras, trumpasis pavadinimas – Karalienės Luizės jaunimo centras. Duomenys apie Centrą, kaip juridinį asmenį, kaupiami ir saugomi Juridinių asmenų registre, kodas 190455340.
  3. Centras, kaip Klaipėdos pionierių namai, įsteigtas 1947 m. (dokumentų, patvirtinančių įsteigimą, nėra (Klaipėdos apskrities archyvo 2006 m. gruodžio 12 d. raštas Nr. (8.6) 6R-2202)). Klaipėdos miesto liaudies deputatų tarybos Vykdomojo komiteto 1989 m. gruodžio 16 d. sprendimu Nr. 373 Centras pavadintas Klaipėdos moksleivių namais, Klaipėdos miesto valdybos 1990 m. lapkričio 9 d. potvarkiu Nr. 237 – Klaipėdos jaunimo centru. Klaipėdos miesto savivaldybės tarybos 2009 m. liepos 23 d. sprendimu Nr. T2-275 prie Centro prijungtas Klaipėdos vaikų ir jaunimo teatras-klubas „Aušra“ bei Klaipėdos choreografijos studija „Inkarėlis“. Klaipėdos miesto savivaldybės tarybos 2016 m. \_\_\_\_\_\_\_\_\_\_\_\_\_\_\_\_\_\_\_\_ d. sprendimu Nr. T2-\_\_\_\_\_\_\_ Centras pavadintas Klaipėdos karalienės Luizės jaunimo centru.
  4. Teisinė forma – biudžetinė įstaiga, priklausomybė – savivaldybės mokykla.
  5. Savininkė – Klaipėdos miesto savivaldybė, kodas 111100775, Liepų g. 11 LT-91502 Klaipėda.
  6. Savininko teises ir pareigas įgyvendinanti institucija – Klaipėdos miesto savivaldybės taryba, kuri sprendžia Lietuvos Respublikos biudžetinių įstaigų, Lietuvos Respublikos švietimo ir kituose įstatymuose bei šiuose Nuostatuose jos kompetencijai priskirtus klausimus.
  7. Buveinė – Puodžių g. 1 LT-92127 Klaipėda.
  8. Grupė – neformaliojo vaikų švietimo mokykla.
  9. Tipas – neformaliojo vaikų švietimo mokykla.
  10. Pagrindinė paskirtis – neformaliojo vaikų švietimo grupės universalus daugiafunkcis centras. Kitos paskirtys:
  11. neformaliojo vaikų švietimo grupės teatrinio ugdymo mokykla;
  12. neformaliojo vaikų švietimo grupės choreografinio ugdymo mokykla;
  13. neformaliojo suaugusiųjų švietimo grupės universalus daugiafunkcis centras.
  14. Mokymo kalba – lietuvių. Mokymo formos: grupinio ir pavienio.
  15. Centre vykdomos neformaliojo vaikų ir suaugusiųjų švietimo programos.
  16. Centras yra viešasis juridinis asmuo, turintis antspaudą, atsiskaitomąją ir kitas sąskaitas Lietuvos Respublikos įregistruotuose bankuose, atributiką, savo veiklą grindžia Lietuvos Respublikos Konstitucija, Lietuvos Respublikos įstatymais, Lietuvos Respublikos Vyriausybės nutarimais, švietimo ir mokslo ministro įsakymais, kitais teisės aktais ir šiais Nuostatais.

**II SKYRIUS**

**Centro VEIKLOS SRITIS IR RŪŠYS, TIKSLAS, UŽDAVINIAI, FUNKCIJOS, MOKYMOSI PASIEKIMUS ĮTEISINANČIŲ** **DOKUMENTŲ IŠDAVIMAS**

1. Centro veiklos sritis – švietimas.
2. Centro švietimo veiklos rūšys:
   1. pagrindinė švietimo veiklos rūšis – kultūrinis švietimas, kodas 85.52;
   2. kitos švietimo veiklos rūšys:

15.2.1. sportinis ir rekreacinis švietimas, kodas 85.51;

15.2.3. kitas, niekur kitur nepriskirtas, švietimas, kodas 85.59;

15.2.4. švietimui būdingų paslaugų veikla, kodas 85.60.

1. Kitos, ne švietimo veiklos, rūšys:
   1. kitas, niekur kitur nepriskirtas, keleivinis sausumos transportas, kodas 49.39;
   2. vaikų poilsio stovyklų veikla, kodas 55.20.20;
   3. nuosavo arba nuomojamo nekilnojamojo turto nuoma ir eksploatavimas, kodas 68.20;
   4. vaikų dienos priežiūros veikla, kodas 88.91;
   5. kita, nesusijusi su apgyvendinimu, socialinio darbo veikla, kodas 88.99;
   6. meninė kūryba, kodas 90.03;
   7. bibliotekų ir archyvų veikla, kodas 91.01;
   8. kita pramogų ir poilsio organizavimo veikla, kodas 93.29.
2. Centro tikslas – kryptinga veikla padėti vaikui ir jaunuoliui įgyti kompetencijas, tapti sąmoninga asmenybe, sugebančia atsakingai ir kūrybingai spręsti savo problemas, aktyviai veikti visuomenėje bei prisitaikyti prie kintančios aplinkos.
3. Centro veiklos uždaviniai:
   1. ugdyti asmenų kultūrines, edukacines, socialines, profesines kompetencijas per saviraiškos, pažinimo ir ugdymosi poreikių tenkinimą;
   2. ugdyti pilietiškumą, tautiškumą, demokratišką požiūrį į pasaulėžiūrų, įsitikinimų ir gyvenimo būdų įvairovę;
   3. ugdyti gebėjimą kritiškai mąstyti, rinktis ir orientuotis dinamiškoje visuomenėje;
   4. spręsti mažiau galimybių turinčių, ypatingų poreikių, iškritusių iš švietimo sistemos vaikų ir jaunuolių socialinės integracijos problemas.
4. Vykdydamas jam pavestus uždavinius Centras:
   1. organizuoja kokybišką ugdymo procesą;
   2. rengia vaikų ir jaunimo poreikius atitinkančias įstaigos neformaliojo vaikų ir suaugusiųjų švietimo programas;
   3. siūlo veiklos, ugdymosi ir bendravimo būdus, prieinamus asmenims pagal amžių, išsilavinimą, turimą patirtį, nepriklausomai nuo jų socialinės padėties;
   4. organizuoja užimtumą neformaliojo švietimo programų užsiėmimų nelankantiems vaikams ir 14–29 metų amžiaus jaunimui, kuris dėl įvairių priežasčių neturi galimybių ar nenori įsitraukti į jaunimo veiklos pasiūlymus;
   5. individualizuoja ugdymą pagal kiekvienam vaikui ir jaunuoliui reikalingą kompetenciją, atsižvelgiant į jo asmenybę, galimybes, poreikius ir pasiekimus;
   6. garantuoja asmens teisę laisvai rinktis tinkamiausias veiklas kompetencijoms ugdyti, dalyvauti jose savo noru;
   7. įgyvendina alkoholio, tabako ir kitų psichiką veikiančių medžiagų, smurto ir patyčių prevencijos, socializacijos, sveikatingumo, pilietinio ir tautinio, gabių vaikų ir jaunimo ugdymo, profesinio orientavimo, verslumo bei kitas programas;
   8. vykdo mokymo sutartyse sutartus įsipareigojimus;
   9. organizuoja vaikų ir jaunimo laisvalaikio, kultūrinius, pažintinius, kūrybinius, sportinius, pramoginius renginius;
   10. esant poreikiui ir galimybei, vaikams ir jaunimui teikia socialines, psichologines ar krizių įveikimo paslaugas;
   11. įgyvendina vaikų ir jaunimo minimalios priežiūros priemones, organizuoja veiklas, reikalingas sėkmingai jaunimo integracijai į darbo rinką;
   12. vykdo specialiųjų poreikių asmenų integraciją į visuomenę;
   13. organizuoja tėvų (globėjų, rūpintojų) pageidavimu jų apmokamas papildomas paslaugas;
   14. sudaro sąlygas darbuotojams tobulinti profesinę kompetenciją, dalytis gerąja patirtimi;
   15. užtikrina sveiką, saugią ugdymosi ir darbo aplinką, riboja pašalinių asmenų patekimą į Centrą;
   16. kuria ugdymo turiniui įgyvendinti reikiamą materialinę bazę ir edukacines aplinkas;
   17. atlieka kitas įstatymų ir kitų teisės aktų numatytas funkcijas.

**III SKYRIUS**

**Centro TEISĖS**

1. Centras, įgyvendindamas jam pavestus tikslą ir uždavinius, atlikdamas jam priskirtas funkcijas, turi teisę teisės aktų nustatyta tvarka:
   1. parinkti tinkamas ugdymo(si) formas ir metodus;
   2. kurti naujus ugdymo ir ugdymosi modelius;
   3. bendradarbiauti su savo veiklai įtakos turinčiais fiziniais ir juridiniais asmenimis;
   4. dalyvauti miesto, šalies bei tarptautiniuose švietimo projektuose;
   5. stoti ir jungtis į asociacijas, dalyvauti jų veikloje;
   6. gauti paramą ir naudotis kitomis teisės aktų suteiktomis teisėmis.
2. Centras privalo užtikrinti sveiką, saugią, užkertančią kelią smurto, prievartos apraiškoms ir žalingiems įpročiams ugdymo aplinką, švietimo programų vykdymą, atvirumą vietos bendruomenei, sutartų įsipareigojimų vykdymą, geros kokybės švietimą.

**IV SKYRIUS**

**Centro struktūra, VEIKLOS ORGANIZAVIMAS IR VALDYMAS**

1. Centre veikia Renginių organizavimo ir Meninio ugdymo skyriai bei trys integruoti struktūriniai padaliniai.
2. Renginių organizavimo skyrius rengia Centro ir miesto kultūrinius renginius, dalykines olimpiadas bei organizuoja užimtumą neformaliojo vaikų švietimo programų užsiėmimų nelankantiems vaikams.
3. Meninio ugdymo skyrius vykdo neformaliojo vaikų švietimo programas.
4. Struktūriniai padaliniai:
   1. teatro studija „Aušra“ (adresas: I. Simonaitytės g. 24 LT-95134 Klaipėda) tenkina išskirtinius asmenų teatro pažinimo, ugdymo ir saviraiškos poreikius;
   2. choreografijos studija „Inkarėlis“ (adresas: laukininkų g. 13 LT-95180 Klaipėda) tenkina išskirtinius asmenų choreografijos pažinimo, ugdymo ir saviraiškos poreikius;
   3. Atviros jaunimo erdvės (adresas: I. Simonaitytės g. 24 LT-95134 Klaipėda) vykdo atvirą darbą su jaunimu, teikia jiems socialines, pedagogines ir psichologines paslaugas Lietuvos Respublikos socialinės apsaugos ir darbo ministro numatyta tvarka.
5. Centro veikla organizuojama pagal Centro strateginį, metinį veiklos planus, patvirtintus Centro direktoriaus teisės aktų nustatyta tvarka.
6. Centrui vadovauja direktorius, skiriamas į pareigas atviro konkurso būdu ir atleidžiamas iš jų teisės aktų nustatyta tvarka. Direktorius pavaldus ir atskaitingas Klaipėdos miesto savivaldybės tarybai ar jos įgaliotai institucijai.
7. Direktorius:
   1. organizuoja Centro darbą, kad būtų įgyvendintas Centro tikslas ir atliekamos nustatytos funkcijos;
   2. vadovauja Centro strateginio, metinio veiklos planų, švietimo programų rengimui, juos tvirtina, kontroliuoja jų vykdymą;
   3. tvirtina Centro struktūrą teisės aktų nustatyta tvarka;
   4. nustato Centro struktūrinių padalinių tikslus, uždavinius, funkcijas, direktoriaus pavaduotojų, struktūrinių padalinių vadovų veiklos sritis;
   5. skiria ir atleidžia darbuotojus, tvirtina jų pareigybių aprašymus, pareigybių sąrašą, neviršydamas nustatyto didžiausio leistino pareigybių skaičiaus, atlieka kitas su darbo santykiais susijusias funkcijas teisės aktų nustatyta tvarka;
   6. priima vaikus Klaipėdos miesto savivaldybės tarybos nustatyta tvarka ir sudaro mokymo sutartis Lietuvos Respublikos švietimo įstatymo nustatyta tvarka;
   7. suderinęs su Centro taryba, tvirtina Centro vidaus ir darbo tvarkos taisykles, kuriose nustato vaikų ir jaunimo, darbuotojų teises, pareigas, atsakomybę, bendruomenės narių elgesio ir etikos normas;
   8. leidžia įsakymus, juos keičia, kontroliuoja jų vykdymą;
   9. organizuoja Centro veiklos įsivertinimą, išorinį vertinimą;
   10. analizuoja Centro veiklos ir valdymo išteklių būklę, užtikrina jų optimalų valdymą ir naudojimą;
   11. sudaro teisės aktų nustatytas komisijas, darbo grupes;
   12. organizuoja pedagoginių darbuotojų metodinę veiklą, atestaciją Lietuvos Respublikos švietimo ir mokslo ministro nustatyta tvarka;
   13. kartu su Centro taryba sprendžia, ar leisti ant Centro pastatų ar Centro teritorijoje statyti judriojo (mobiliojo) ryšio stotis teisės aktų nustatyta tvarka;
   14. valdo, naudoja Centro turtą, lėšas ir jomis disponuoja teisės aktų nustatyta tvarka, vadovaudamasis visuomenės naudos, efektyvumo, racionalumo, viešosios teisės principais;
   15. sudaro Centro vardu sutartis;
   16. organizuoja Centro dokumentų saugojimą ir valdymą;
   17. inicijuoja Centro savivaldos institucijų sudarymą ir skatina jų veiklą;
   18. bendradarbiauja su vaikų ir jaunimo tėvais (globėjais, rūpintojais), švietimo pagalbos, teritorinėmis policijos, socialinių paslaugų, sveikatos įstaigomis, vaiko teisių apsaugos tarnybomis ir kitomis institucijomis, dirbančiomis vaiko ir jaunimo teisių apsaugos srityje;
   19. atstovauja Centrui kitose institucijose;
   20. dalį savo funkcijų teisės aktų nustatyta tvarka gali pavesti atlikti pavaduotojams, struktūrinių padalinių vadovams;
   21. vykdo kitas teisės aktų ir pareigybės aprašymo nustatytas funkcijas.
8. Centro direktorius atsako už:
   1. Lietuvos Respublikos įstatymų ir kitų teisės aktų laikymąsi, tinkamą funkcijų atlikimą, nustatytų Centro tikslo ir uždavinių įgyvendinimą;
   2. Centro veiklą ir jos rezultatus;
   3. demokratinį Centro valdymą, skaidriai priimamus sprendimus, bendruomenės narių informavimą, personalo kvalifikacijos tobulinimą, sveiką ir saugią Centro aplinką;
   4. gerą ir veiksmingą vaiko minimalios priežiūros priemonių įgyvendinimą;
   5. asmens duomenų teisinę apsaugą, teikiamų ataskaitų rinkinių ir statistinių ataskaitų teisingumą.
9. Centro valdyme dalyvauja direktoriaus pavaduotojai ir struktūrinių padalinių vadovai, kurie:
   1. dalyvauja priimant strateginius veiksmus dėl Centro veiklos plėtros;
   2. teikia siūlymus dėl Centro metinio veiklos plano, Centro struktūros, Nuostatų pakeitimų;
   3. tiesiogiai vadovauja kitoms jų kompetencijai priskirtoms veiklos sritims.
10. Centro metodinei veiklai organizuoti sudaromos metodinės grupės ir metodinė taryba.
11. Metodinės grupės sudaromos pagal ugdymo ar veiklos sritis.
12. Metodinei grupei vadovauja atviru balsavimu grupės narių dvejiems metams išrinktas pirmininkas, kuris organizuoja posėdžius ir apie posėdžio laiką, svarstyti parengtus klausimus narius informuoja ne vėliau kaip prieš 3 dienas iki posėdžio pradžios. Posėdis yra teisėtas, jei jame dalyvauja ne mažiau kaip du trečdaliai narių.
13. Nutarimai priimami metodinės grupės posėdyje dalyvaujančių balsų dauguma. Jie yra teisėti, jei neprieštarauja teisės aktams. Norminio pobūdžio nutarimai gali būti įforminami Centro direktoriaus įsakymu.
14. Metodinė grupė:
    1. planuoja ir aptaria ugdymo turinį, pritaikydama jį vaikų ir jaunimo individualioms reikmėms;
    2. derina mokytojų rengiamas neformaliojo vaikų ir suaugusiųjų švietimo programas;
    3. nagrinėja praktinę mokytojų veiklą, konsultuojasi dėl pedagoginių problemų sprendimo būdų ir darbo metodų;
    4. plėtoja mokytojų profesinės veiklos kompetencijas, dalijasi gerąja darbo patirtimi;
    5. analizuoja kvalifikacijos tobulinimo renginių kokybę, jų atitiktį Centro ir mokytojų poreikiams;
    6. keičiasi informacija ir bendradarbiauja su kitomis metodinėmis grupėmis, teikia siūlymus metodinei tarybai dėl ugdymo turinio formavimo ir ugdymo organizavimo gerinimo.
15. Metodinių grupių pirmininkus jungia metodinė taryba.
16. Metodinės tarybos pirmininkas ir sekretorius renkami atviru balsavimu dvejiems metams metodinės tarybos pirmajame posėdyje.
17. Posėdžius šaukia metodinės tarybos pirmininkas. Apie posėdžio laiką ir svarstyti parengtus klausimus pirmininkas informuoja narius ne vėliau kaip prieš 3 dienas iki posėdžio pradžios. Posėdis yra teisėtas, jei jame dalyvauja ne mažiau kaip du trečdaliai narių.
18. Nutarimai priimami metodinės tarybos posėdyje dalyvaujančių balsų dauguma. Jie yra teisėti, jei neprieštarauja teisės aktams. Norminio pobūdžio nutarimai gali būti įforminami Centro direktoriaus įsakymu.
19. Metodinės tarybos nariai už savo veiklą vieną kartą per metus atsiskaito juos rinkusiems bendruomenės nariams.
20. Metodinės tarybos nario įgaliojimai nutrūksta, kai pasibaigia įgaliojimo laikas, kai jis nebegali eiti savo pareigų dėl sveikatos būklės, atsistatydina, pripažįstamas neveiksniu arba kai jo elgesys nesuderinamas su metodinės tarybos nario pareigomis.
21. Metodinė taryba:
    1. dalyvauja ir teikia siūlymus, planuojant ugdymo turinį, ugdymo proceso aprūpinimą, inovacijų diegimą, nustatant Centro mokytojų metodinės veiklos prioritetus;
    2. koordinuoja Centre veikiančių metodinių grupių veiklą, siekdama ugdymo dermės, tęstinumo ir kokybės užtikrinimo;
    3. kaupia informaciją ir metodines priemones, susijusias su metodinių grupių veikla, supažindina Centro mokytojus su naujovėmis;
    4. aptaria Centro mokytojų kvalifikacijos tobulinimo poreikius, nustato jos prioritetus;
    5. inicijuoja mokytojų bendradarbiavimą, gerosios pedagoginės patirties sklaidą, bendradarbiavimą su mokytojų asociacijomis, kitomis nevyriausybinėmis organizacijomis, švietimo pagalbos įstaigomis ir kt.;
    6. prireikus vertina mokytojų metodinius darbus ir mokytojų praktinę veiklą.
22. Ugdymo turinio formavimo ir ugdymo proceso organizavimo klausimais Centro direktorius gali organizuoti mokytojų ir kitų ugdymo procese dalyvaujančių asmenų, kurių veikla susijusi su nagrinėjamu klausimu, pasitarimus.
23. Darbo tarybos, profesinės sąjungos veiklą Centre reglamentuoja įstatymai.

**V SKYRIUS**

**centro SAVIVALDA**

1. Centro taryba (toliau – Taryba) yra aukščiausia Centro savivaldos institucija, renkama dvejiems metams. Taryba telkia Centro vaikus ir jaunimą, tėvus (globėjus, rūpintojus), mokytojus demokratiniam Centro valdymui, padeda spręsti Centrui aktualius klausimus, atstovauti direktoriui teisėtiems Centro interesams.
2. Tarybą sudaro 9 nariai. 3 ne jaunesnius kaip 15 metų amžiaus vaikus ir jaunuolius deleguoja skyrių ar struktūrinių padalinių vaikų ar jaunimo susirinkimai, 3 tėvus (globėjus, rūpintojus) – skyrių ar struktūrinių padalinių tėvų (globėjų, rūpintojų) susirinkimai, 3 mokytojus – mokytojų taryba.
3. Tarybos pirmininkas ir sekretorius renkami atviru balsavimu pirmame Tarybos posėdyje. Centro direktorius negali būti tarybos pirmininku.
4. Tarybos posėdžiai kviečiami ne rečiau kaip du kartus per metus. Prireikus gali būti sušauktas neeilinis Tarybos posėdis. Posėdis teisėtas, jei jame dalyvauja ne mažiau kaip du trečdaliai narių.
5. Posėdžius šaukia tarybos pirmininkas. Apie posėdžio laiką ir svarstyti parengtus klausimus pirmininkas informuoja narius ne vėliau kaip 3 dienos iki posėdžio pradžios.
6. Nutarimai priimami posėdyje dalyvaujančių balsų dauguma. Jie yra teisėti, jei neprieštarauja teisės aktams. Norminio pobūdžio Tarybos nutarimai gali būti įforminami Centro direktoriaus įsakymu.
7. Tarybos nariai už savo veiklą vieną kartą per metus atsiskaito juos rinkusiems Centro bendruomenės nariams.
8. tarybos nario įgaliojimai nutrūksta, kai pasibaigia įgaliojimo laikas, kai jis nebegali eiti savo pareigų dėl sveikatos būklės, atsistatydina, pripažįstamas neveiksniu arba kai jo elgesys nesuderinamas su Tarybos nario pareigomis.
9. Taryba:
   1. teikia siūlymus dėl Centro strateginių tikslų, uždavinių ir jų įgyvendinimo priemonių;
   2. pritaria Centro strateginiam ir metiniam veiklos planams, darbo ir vidaus tvarkos taisyklėms, kitiems Centro veiklą reglamentuojantiems dokumentams, teikiamiems Centro direktoriaus;
   3. teikia siūlymus Centro direktoriui dėl Centro Nuostatų pakeitimo ar papildymo, Centro vidaus struktūros tobulinimo;
   4. svarsto Centro lėšų naudojimo klausimus;
   5. išklauso Centro metines veiklos ataskaitas ir teikia siūlymus Centro direktoriui dėl Centro veiklos tobulinimo, saugių ugdymo(si) ir darbo sąlygų sudarymo;
   6. teikia siūlymus Klaipėdos miesto savivaldybės tarybai ar jos įgaliotai institucijai, Centro direktoriui dėl Centro materialinio aprūpinimo, veiklos tobulinimo;
   7. svarsto Centro savivaldos institucijų ar bendruomenės narių iniciatyvas ir teikia siūlymus įstaigos direktoriui;
   8. deleguoja atstovus į mokytojų atestacijos ir viešo konkurso laisvai Centro direktoriaus vietai užimti komisiją, teikia siūlymus, atestuojant Centro direktorių, jo pavaduotojus, struktūrinių padalinių vadovus;
   9. priima nutarimus kitais, teisės aktų nustatytais ar Centro direktoriaus teikiamais, klausimais.
10. Mokytojų taryba – nuolat veikianti Centro savivaldos institucija mokytojų profesiniams ir bendriesiems ugdymo klausimams spręsti. Ją sudaro Centro direktorius, jo pavaduotojai ugdymui, struktūrinių padalinių vadovai, visi Centre dirbantys mokytojai ir kiti tiesiogiai ugdymo procese dalyvaujantys asmenys.
11. Mokytojų tarybai vadovauja Centro direktorius. Sekretorius renkamas atviru balsavimu mokytojų tarybos posėdyje dvejiems metams.
12. Mokytojų tarybos posėdžius šaukia Centro direktorius prasidedant ir baigiantis mokslo metams, taip pat ne rečiau kaip vieną kartą per pusmetį. Prireikus gali būti sušauktas neeilinis posėdis.
13. Apie posėdžio laiką ir svarstyti parengtus klausimus mokytojų tarybos pirmininkas informuoja narius ne vėliau kaip 3 dienos iki posėdžio pradžios.
14. Posėdis yra teisėtas, jei jame dalyvauja du trečdaliai tuo metu dirbančių mokytojų tarybos narių. Į posėdžius pagal poreikį gali būti kviečiami kitų Centro savivaldos institucijų atstovai.
15. Nutarimai priimami posėdyje dalyvaujančių mokytojų tarybos balsų dauguma. Jie yra teisėti, jei neprieštarauja teisės aktams. Norminio pobūdžio nutarimai gali būti įforminami Centro direktoriaus įsakymu.
16. Mokytojų taryba:
    1. svarsto švietimo programų įgyvendinimą, optimalų ugdymo sąlygų sudarymą, ugdymo turinio atnaujinimą, vaikų ir jaunimo ugdymosi rezultatus, pedagoginės veiklos tobulinimo būdus;
    2. teikia siūlymus dėl Centro veiklos planų, programų įgyvendinimo, informacijos kaupimo ir panaudojimo tobulinimo;
    3. analizuoja vaikų ir jaunimo ugdymo(si), meninės, kultūrinės, socialinės, prevencinės veiklos, poilsio, mitybos, saugos klausimus;
    4. deleguoja atstovus į Tarybą, mokytojų atestacijos komisiją;
    5. priima nutarimus kitais teisės aktų nustatytais ar Centro direktoriaus teikiamais klausimais.
17. Centre gali steigtis ir kitos savivaldos institucijos, bendruomenės nariai gali burtis į įvairių interesų grupių (vaikų ir jaunimo, mokytojų, tėvų (globėjų, rūpintojų)) asociacijas, organizacijas, sąjungas, vykdančias jų veiklos nuostatuose (įstatuose) numatytus uždavinius ir funkcijas.

**VI SKYRIUS**

**DARBUOTOJŲ PRIĖMIMAS Į DARBĄ, JŲ DARBO APMOKĖJIMO TVARKA IR ATESTACIJA**

1. Darbuotojai į darbą Centre priimami ir atleidžiami iš jo Lietuvos Respublikos darbo kodekso ir kitų teisės aktų nustatyta tvarka.
2. Centro darbuotojams už darbą mokama Lietuvos Respublikos įstatymų ir kitų teisės aktų nustatyta tvarka.
3. Centro direktorius, direktoriaus pavaduotojai ugdymui, struktūrinių padalinių vadovai, mokytojai atestuojasi ir kvalifikaciją tobulina Lietuvos Respublikos švietimo ir mokslo ministro nustatyta tvarka.

**VII SKYRIUS**

**Centro TURTAS, LĖŠOS, JŲ NAUDOJIMO TVARKA IR FINANSINĖS VEIKLOS KONTROLĖ ir centro veiklos priežiūra**

1. Centras valdo patikėjimo teise perduotą savivaldybės turtą, naudoja ir disponuoja juo pagal įstatymus Klaipėdos miesto savivaldybės tarybos nustatyta tvarka.
2. Centro lėšos:
   1. valstybės biudžeto specialiųjų tikslinių dotacijų savivaldybės biudžetui skirtos lėšos ir Klaipėdos miesto savivaldybės biudžeto lėšos, skiriamos pagal patvirtintas sąmatas;
   2. pajamos už teikiamas paslaugas;
   3. fondų, organizacijų, kitų juridinių ir fizinių asmenų dovanotos ar kitaip teisėtais būdais perduotos lėšos, tikslinės paskirties lėšos pagal pavedimus;
   4. kitos teisėtu būdu įgytos lėšos.
3. Centro lėšos ir turtas valdomas, naudojamas ir juo disponuojama rūpestingai, siekiant užtikrinti visuomenės interesų tenkinimą, maksimalią naudą visuomenei. Turtas tausojamas, nešvaistomas ir racionaliai tvarkomas. Lėšos naudojamos teisės aktų nustatyta tvarka.
4. Centro struktūriniai padaliniai gali turėti subsąskaitas Lietuvos Respublikos įregistruotuose bankuose.
5. Centras buhalterinę apskaitą organizuoja ir finansinę atskaitomybę tvarko teisės aktų nustatyta tvarka.
6. Centro finansinė veikla kontroliuojama teisės aktų nustatyta tvarka.
7. Centro veiklos priežiūrą atlieka Klaipėdos miesto savivaldybės administracija teisės aktų nustatyta tvarka, prireikus pasitelkia išorinius vertintojus.

**VIII SKYRIUS**

**BAIGIAMOSIOS NUOSTATOS**

1. Centras turi interneto svetainę, atitinkančią teisės aktų nustatytus reikalavimus, kurioje skelbiami vieši pranešimai ir informacija visuomenei apie Centro veiklą teisės aktų nustatyta tvarka.
2. Centro Nuostatus, jų pakeitimus, papildymus tvirtina Klaipėdos miesto savivaldybės taryba ar jos įgaliota institucija.
3. Centro Nuostatai keičiami ir papildomi Klaipėdos miesto savivaldybės tarybos ar jos įgaliotos institucijos, Centro direktoriaus ar tarybos iniciatyva.
4. Centro buveinė keičiama, Centro filialai steigiami ir jų veikla nutraukiama Klaipėdos miesto savivaldybės tarybos sprendimu.
5. Centras reorganizuojamas, pertvarkomas, likviduojamas ar vykdoma Centro struktūros pertvarka teisės aktų nustatyta tvarka.

Direktorius Aleksas Bagdonavičius

SUDERINTA

Klaipėdos jaunimo centro tarybos

2016 m. sausio 7 d. posėdžio

protokoliniu nutarimu

(protokolas Nr. V2-1)